ክልሉ  670 ሺ ሄክታር መሬት በመስኖ ለማልማት እየተዘጋጀ ነው
የኦሮሚያ ክልል በሁለተኛ ዙር 670ሺ ሄክታር መሬት በመስኖ ለማልማት ዝግጅቶችን እያጠናቀቀ መሆኑን  የኦሮሚያ መስኖ  ልማት ባለሥልጣን  አስታወቀ ።የባለሥልጣኑ ዋና ኃላፊ አቶ ሰይፈዲን መሓዲ ለዋልታ እንደገለጹት በኦሮሚያ ክልል በሁለተኛ   ዙር በትናንሽ ፣ በመካከለኛና በትላልቅ የመስኖ ሥራዎች 670ሺ  ሄክታር መሬት ለማልማት እየተዘጋጀ ነው ። በክልሉ በመጀመሪያ ዙር 1ነጥብ3 ሚሊዮን ሄክታር መሬት በመስኖ ለማልማት ታቅዶ 86 በመቶ ወይም  977ሺ ሄክታር መሬት እንዲለማ ተደርጓል ያሉት አቶ ሰይፈዲን  በመስኖ ሥራው 1ነጥብ 7 ሚሊዮን አርሶአደሮች ተሳትፈዋል ።እንደ አቶ ሳይፈዲን ገለጻ በክልሉ የሚካሄደውን የመስኖ ልማት ስኬታማ ለማድረግ  1ሺ 620 ለሚሆኑ የግብርናና የልማት ባለሙያዎች የአሠልጣኞች ሥልጠና በዘንድሮ የበጀት ዓመት  ተሠጥቷል ።ለግብርናና የልማት ባለሙያዎች የተሠጠው ሥልጠና በመስኖ ልማት ቴክኖሎጂ፣ በውሃ ቁጠባ አሠራርና የግብይት  አጠቃቀም  ላይ የሚያተኩር  መሆኑን የጠቆሙት አቶ ሰይፈዲን  ሠልጣኞቹ በሥልጠና ያገኙትን ተሞክሮ በክልሉ የሚገኙ አርሶአደሮች እያስተላላፉ ይገኛሉ ብለዋል ።በአሮሚያ ክልል  በተለያዩ ደረጃዎች 2ነጥብ 45 ሚሊዮን  የሚሆኑ አርሶአደሮችና ከፊል አርሶ አደሮች በየዓመቱ  በመስኖ ሥራ እየተሳተፉ እንደሚገኙና  የክልሉ መንግሥትም  ለመስኖ ሥራዎች ማስፈጸሚያ  470 ሚሊዮን ብር መመደቡን አቶ ሰይፈዲን አያይዘው ገልጸዋል ።በኦሮሚያ ክልል 533 የሚሆኑ የመስኖ አውታሮች የሚገኙ  ሲሆን   የመስኖ  አውታሮችን ይበልጥ ለማስፋፋት  የክልሉ መንግሥት ጥረት እያደረገ መሆኑን ዋልታ ኢንፎርሜሽን ማዕከል ዘግቧል ።     